กรณีศึกษา วิกฤติประชากร ของญี่ปุ่น
ปัจจุบัน ญี่ปุ่นมีประชากรประมาณ 126 ล้านคน แต่รู้ไหมว่าในอีกไม่ถึง 100 ปี ข้างหน้า ตัวเลขนี้อาจจะลดลงเหลือเพียง 51 ล้านคน  คงไม่มีใครคิดว่าประเทศที่มีความเป็นชาตินิยมอย่างญี่ปุ่นต้องหันมาพึ่งพาแรงงานต่างชาติมากขึ้น ทำไมจึงเป็นแบบนั้น แล้วรัฐบาลญี่ปุ่นหาทางแก้ไขเรื่องนี้อย่างไร ลงทุนแมนจะเล่าให้ฟัง
26 ธ.ค. 2561

กรณีศึกษา วิกฤติประชากร ของญี่ปุ่น / โดย ลงทุนแมน
ปัจจุบัน ญี่ปุ่นมีประชากรประมาณ 126 ล้านคน
แต่รู้ไหมว่าในอีกไม่ถึง 100 ปี ข้างหน้า
ตัวเลขนี้อาจจะลดลงเหลือเพียง 51 ล้านคน
คงไม่มีใครคิดว่าประเทศที่มีความเป็นชาตินิยมอย่างญี่ปุ่นต้องหันมาพึ่งพาแรงงานต่างชาติมากขึ้น
ทำไมจึงเป็นแบบนั้น
แล้วรัฐบาลญี่ปุ่นหาทางแก้ไขเรื่องนี้อย่างไร
ลงทุนแมนจะเล่าให้ฟัง
ทุกคนรู้ดีว่า ญี่ปุ่นเริ่มก้าวมาเป็นมหาอำนาจทางเศรษฐกิจโลกนับแต่สิ้นสุดสงครามโลกครั้งที่ 2
การเติบโตอย่างจริงจังของญี่ปุ่นเกิดขึ้นมาเนื่องจากการบริหารจัดการที่ดีของรัฐบาล และประชากรที่มีคุณภาพ
บริษัทใหญ่ของญี่ปุ่นหลายแห่งมีชื่อเสียงไปทั่วโลกโดยเฉพาะในอุตสาหกรรมรถยนต์ อุปกรณ์อิเล็กทรอนิกส์ และเครื่องจักร
ปัจจุบัน ญี่ปุ่นเป็นประเทศที่มีมูลค่าขนาดเศรษฐกิจ (GDP) เท่ากับ 161 ล้านล้านบาท ใหญ่เป็นลำดับที่ 3 ของโลก และใหญ่กว่าประเทศไทยประมาณ 10 เท่า
อย่างไรก็ตาม เมื่อดูย้อนหลังกลับไปประมาณ 10 ปี จะพบว่า GDP ของญี่ปุ่นนั้นแทบจะไม่ได้เติบโตไปไหนเลย สวนทางกับเศรษฐกิจโลกที่ยังเติบโตต่อเนื่อง
ปี 2008 GDP ของญี่ปุ่นเท่ากับ 166 ล้านล้านบาท คิดเป็นสัดส่วน 7.9% ของ GDP ทั้งโลก
ปี 2013 GDP ของญี่ปุ่นเท่ากับ 170 ล้านล้านบาท คิดเป็นสัดส่วน 6.7% ของ GDP ทั้งโลก
ปี 2017 GDP ของญี่ปุ่นเท่ากับ 161 ล้านล้านบาท คิดเป็นสัดส่วน 6.1% ของ GDP ทั้งโลก
หมายความว่า ยิ่งเวลาผ่านไปญี่ปุ่นกำลังค่อยๆ สูญเสียส่วนแบ่งความเป็นมหาอำนาจทางเศรษฐกิจไปเรื่อยๆ
ญี่ปุ่นนั้นเคยเป็นประเทศที่มีขนาดเศรษฐกิจใหญ่เป็นลำดับที่ 2 ของโลกในช่วงระหว่างปี 1990 - 2009
แต่การเติบโตอย่างก้าวกระโดดของเศรษฐกิจจีน ทำให้ปัจจุบันจีนได้แซงญี่ปุ่น จนขึ้นเป็นประเทศที่มีขนาดเศรษฐกิจใหญ่เป็นลำดับที่ 2 ของโลกไปเรียบร้อยแล้ว
หนึ่งในปัจจัยสำคัญที่ทำให้สถานการณ์เป็นแบบนี้ก็คือ จำนวนประชากรของญี่ปุ่นที่มีแนวโน้มลดลงอย่างต่อเนื่อง
อัตราการเกิดของเด็กญี่ปุ่นลดลงอย่างต่อเนื่องนับตั้งแต่ปี 1970 ขณะที่สัดส่วนผู้สูงอายุต่อประชากรก็เพิ่มขึ้นอย่างต่อเนื่อง
ปี 2010 จำนวนประชากรเท่ากับ 128 ล้านคน สัดส่วนผู้สูงอายุต่อประชากร 23.1%
ปี 2017 จำนวนประชากรเท่ากับ 126 ล้านคน สัดส่วนผู้สูงอายุต่อประชากร 27.8%
หมายความว่าในรอบ 7 ปีที่ผ่านมา จำนวนประชากรลดลงประมาณ 2 ล้านคน
ในปี 2017 จำนวนเด็กเกิดใหม่ในญี่ปุ่นอยู่ที่ 941,000 คน ต่ำสุดในรอบ 118 ปี และห่างจากจำนวนที่เคยไปแตะระดับ 2,700,000 คน ในยุค Baby Boom ช่วงหลังสงครามโลกครั้งที่ 2
ทำให้มีการประเมินกันว่าในปี 2115 หรือ 97 ปีข้างหน้า จำนวนประชากรของญี่ปุ่นจะเหลือเพียง 51 ล้านคน
พอเรื่องเป็นแบบนี้ รัฐบาลญี่ปุ่นจึงต้องพยายามออกกฎหมายเปิดรับแรงงานต่างชาติจำนวนมากเพื่อมาทดแทนแรงงานที่ขาดหายไปในตลาด
ซึ่งในปี 2017 แรงงานต่างชาติในญี่ปุ่นมีจำนวน 1.28 ล้านคน เพิ่มขึ้น 1.10 ล้านคนจากปี 2016
ปิดท้ายด้วยข้อมูลที่น่าสนใจ
การที่จำนวนประชากรญี่ปุ่นมีแนวโน้มลดลงเรื่อยๆ ทำให้มีบ้านร้างในญี่ปุ่นเพิ่มขึ้นเช่นกัน
บ้านร้างในญี่ปุ่นนั้น ในอดีตมีเพียงแค่ในชนบท
แต่ตอนนี้เริ่มกระจายไปทั่วประเทศแล้ว
บ้านร้างจำนวนมากถูกประกาศขายในเว็บไซต์หลายแห่ง ซึ่งมีหลายราคาตั้งแต่หลักล้านบาท หลักแสนบาทหรือแม้แต่ศูนย์บาท..
ใช่แล้วศูนย์บาท
เพราะเจ้าของไม่อยากเก็บไว้ เนื่องจากต้องจ่ายภาษีสิ่งปลูกสร้างที่แพงมาก
ปัจจุบัน มีบ้านร้างในญี่ปุ่นมากกว่า 8 ล้านหลัง
แต่ที่น่าตกใจคือ มีการคาดการณ์กันว่า จำนวนบ้านร้างนี้จะเพิ่มขึ้นไปถึง 22 ล้านหลัง ในปี 2033 เลยทีเดียว..
----------------------
ญี่ปุ่นมีปัญหาบ้านร้าง แต่ เนเธอร์แลนด์มีปัญหาคุกร้าง อ่านเรื่องนี้ได้ที่ 
ติดตามเรื่องราวน่ารู้อื่นๆ ได้ที่เพจลงทุนแมน ในแอปพลิเคชัน blockdit โหลดฟรี 
----------------------
References
-
-
-
-
-
-
-